საქართველოდან რუსეთის ბაზების გაყვანა
ინტერვიუ ალექსანდრე გრიგორიევთან, საერთაშორისო საინფორმაციო სააგენტოს “ვაშინგტონ პროფაილის” მთავარ რედაქტორთან
საქართველოდან რუსეთის ჯარების გაყვანის შესახებ და სამხრეთ კავკასიაში მიმდინარე პოლიტიკურ პროცესებზე დღეს ჩვენს გადაცემაში საერთაშორისო საინფორმაციო სააგენტო “ვაშინგტონ პროფაილის” მთავარი რედაქტორი ბატონი ალექსანდრე გროგორიევი საუბრობს. საქართველოდან რუსეთის ჯარების გაყვანის მიზეზებზე საუბრისას ბატონმა ალექსანდრემ გრიგორიევმა აღნიშნა, რომ საქართველოში რუსებს ყოველთვის ოკუპანტებად მიჩნევდნენ განსაკუთრებით აფხაზეთის ომის შემდეგ, როდესაც მოსკოვი აქტიურად ეხმარებოდა სეპარატისტებს ცენტრალური ხელისუფლების წინააღმდეგ ბრძოლაში. რაც შეეხება რუსების გასვლის შემდეგ საქართველოში რომელიმე უცხო ქვეყნის ჯარების შემოსვლის ალბათობას, “ვაშინგტონ პროფაილის” მთავარ რედაქტორს ეს ნაკლებ სავარაუდოდ მიაჩნია რეგიონში არსებული გაყინული კონფლიქტების ფონზე საომარი მოქმედებების განახლების საფრთხის გამო, მითუმეტეს რომ პრეზიდენტ სააკაშვილის განცხადებით საქრთველოს ხელისუფლება ქვეყანაში უცხო ქვეყნის სამხედრო ბაზების განლაგების წინააღმდეგია. ამერიკის ხმის შეკითხვაზე, ხომ არ გამოიწვევს რუსეთის ბაზების გაყვანა რეგიონში არსებული შედარებით სტაბილური სიტუაციის დარღვევას, ბატონმა გრიგორიევმა ამგვარი პასუხი გასცა:” წესიერად ვერავინ აგიხსნით რისთვის სჭირდებოდა რუსეთს აღნიშნული სამხედრო ბაზები საქართველოში, რადგან სამხედრო თვალსაზრისით ისინი არავითარ ღირებულებას არ წარმოადგენენ. რამდენიმე ათეულ დანჯღრეულ ტანკს არავის შეკავება არ შეუძლია იმ უბრალო მიზეზის გამო, რომ არც არავინ ცდილობს საქართველოს ტერიტორიაზე შემოჭრას და რუსეთისთვის რაიემე საფრთხის შექმნას. სხვა საქმეა რომ ამ ბაზებს გარკვეული პოლიტიკური მნიშვნელობა გააჩნდათ რეგიონში გავლენის შენარჩუნების და საქრთველოს ხელისუფლებაზე ზეწოლის თვალსაზრისით, გარდა ამისა არსებობდა ეკონომიკური ფაქტორი რაც ბაზების გაყვანის გაჭიანურებას უწყობდა ხელს. ამავე დროს უნდა აღინიშნოს რუსეთის ბაზებზე არსებული სამხედრო ტექნიკის სომხეთში გატანის გამო წარმოქნილი უკმაყოფილება, როგორც საქრთველოს მეზობელ სახელმწიფოებში ისე ევროპაშიც, რადგან ეს არღვევს კავკასიაში რუსეთისთვის დაწესებული შეიარაღების კვოტებს, მითუმეტეს რომ ეს სომხეთის მთავრობასთან შეთანხმების გარეშე მოხდა და არც არავითარ სამხედრო აუცილებლობას არ წარმოადგენდა. ამერიკის ხმის შეკითხვაზე ხომ არ გამოიწვევს საქართველოდან რუსეთის ბაზების გაყვანა რეგიონში შეერთებული შტატების ჰეგემონიის დამყარებას ალექსანდრე გრიგორიევმა ასე უპასუხა:” მსოფლიოში ამერიკის ჰეგემონიაზე ლაპარაკი ზედმეტია, ეს უბრალო მითია, რადგან მთელი თავისი ძლიერების მიუხედავად შერთებულ შტატებს არ გააჩნიათ საკმარისი რესურსები მსოფლიოს ნებისმიერ კუთხეში წამყვანი როლის სათამაშოდ. მათ ერაყშიც ვერ მოუგვარებიათ თავიანთი პრობლემები მიუხედავად იმისა რომ ამაზე უამრავი ფული იხარჯება და ამ ქვეყანაში განლაგებულ ამერიკის 130 ათას კაციან არმიას მოკავშირეთა 30 ათასიანი სამხედრო კონტიგენტი ეხმარება ერაყის ხელისუფლების შეიარაღებულ ძალებთან ერთად, რომლის რაოდენობა 150 ათას კაცს აღწევს. ამ ერთი შეხედვით უზარმაზარ სამხედრო ძალას კი როგორც ვხედავთ წარმატებით უმკლავდება 20 ათასამდე ერაყელი პარტიზანი, ასე რომ თუ საერთაშორისო ტერორიზმის წინააღმდეგ ომის სირთულეებს გავითვალისწინებთ შეერთებულ შტატებს არანაირი საშუალება არ გააჩნია, რომ კავკასიის ან შუა აზიის რეგიონში ჰეგემონიისთვის იბრძოლოს, მათი მიზნები აქ შედარებით სტაბილური სიტუაციის შენარჩუნებით ამოუწურება. რაც შეხება რუსეთ საქართველოს ურთიერთობებს აქ პუტინის და სააკაშვილის ამასწინდელი შეხვედრის მიუხედავად ბატონი გრიგორიევის აზრით რაიმე მნიშვნელოვანი გარღვევა არ მომხდარა და ისიც დადებით მოვლენად უნდა მივიჩნიოთ რომ ორი ქვეყნის პოლიტიკოსები ერთმანეთს მუქარის ენით აღარ ელაპარაკებიან.